Lietuvos saulės laikrodžiai
Saulės laikrodžiai pagal savo konstrukciją skiriami keturių rūšių: vertikalieji, horizontalieji, poliniai ir pusiaujiniai. Horizontalieji ir pusiaujiniai įrengiami ant stalelio ar lygioje aikštelėje. Abiejų gnomonai nukreipti į Šiaurės žvaigždę, tačiau pusiaujinio laikrodžio dar ir pats pagrindas yra palenktas kampu, atitinkančiu vietovės platumą. Vertikalieji ir poliniai laikrodžiai būdavo įrengiami ant bažnyčių, rotušių sienų. Vertikalusis įrengiamas ant pietinės sienos, tuo tarpu polinis – ant rytinės arba vakarinės. Lietuvoje laiką matuoti pagal Saulę nėra patogu dėl dažnų apniukusių dienų, ypač rudenį ir žiemą. Lietuvoje saulės laikrodžiai plito ir kaip dekoratyvinis parkų, rūmų elementas ar net mokslinis prietaisas, padedantis nustatyti geografinę platumą ir pasaulio šalis.